প্রশ্ন: সুনীল ছেত্রীর শেষ মুহূর্তের গোলে দারুণ জয় পেল ভারত। শ্বশুড়বাড়ির শহরে খেলতে আসার আগে বাড়তি মোটিভেশন পেয়ে গেলেন!
সুনীল: সেটা নয়। কলকাতা আমার বরাবরের প্রিয় শহর। এখানে খেলতে আসাই আমার কাছে সবচেয়ে বড় মোটিভেশন। এই শহরের ফুটবল উন্মাদনা আমাকে বরাবর আকৃষ্ট করে।
প্র: ৬৪ বছর পর ভারতের শাপমুক্তি হল। এত সময় লাগল কেন?
সুনীল: কেন যে মায়ানমারকে হারাতে এতদিন লাগল সেটাই ভাবছিলাম কাল ম্যাচের পর। যে টিমটা আমাদের চেয়ে র‌্যাঙ্কিংয়ে পিছিয়ে রয়েছে তাদের বিরুদ্ধে খেলতে নামার আগে আমাদের বারবার শুনতে হয়েছে, ৬৪ বছর আমরা ওদের হারাতে পারিনি। এবার চাকা ঘুরবে তো?
প্র: চাকা তো ঘুরল। আর সেটাও কিনা ঘোরালেন আপনিই।
সুনীল: একদমই নয়। চাকা ঘুরিয়েছে টিম ইন্ডিয়া। আমি একা কেউ নই। ভাবুন তো উদান্ত যদি ওই পাসটা না দিত, তবে আমি গোলটাই পেতাম না। মাঝমাঠ-রক্ষণ-কিপার, প্রত্যেকে ভাল খেলেছে। এই জয় দলীয় সংহতির ফসল।
প্র: জাতীয় দলের পরই আবার ক্লাব ফুটবল। তাও দুই ধরনের টুর্নামেন্ট— আইলিগ এবং এএফসি কাপের ম্যাচ একসঙ্গে খেলতে হবে। এই চাপ কীভাবে সামলে ওঠেন?
সুনীল: পেশাদার ফুটবলাররা এটা পারেন। জাতীয় দলের জার্সি গায়ে সেরাটা দিতে হবে। আবার ক্লাবের হয়ে উজাড় করে দিতে হবে। সেটাই আসল চ্যালেঞ্জ। 
প্র: গত বারের আইলিগ চ্যাম্পিয়ন আপনারা। কিন্তু এবার বেঙ্গালুরু এফসি’র সেই ঝাঁঝ দেখা যাচ্ছে না।
সুনীল: দুর্ভাগ্য বলতে পারেন। আমরা যে খারাপ খেলছি তা নয়। কিন্তু কোথাও হয়তো একটা ফাঁক থেকে যাচ্ছে। এটা ঘটনা এবার আমরা চ্যাম্পিয়ন হওয়ার দৌড় থেকে অনেকটাই পিছিয়ে পড়েছি।
প্র: আই লিগ চ্যাম্পিয়ন হওয়ার দৌড়ে কাকে এগিয়ে রাখছেন? ইস্টবেঙ্গল-মোহনবাগান না আইজল?
সুনীল: আমি ইস্টবেঙ্গলকে এগিয়ে রাখব। আইজলের অভিজ্ঞতার অভাব রয়েছে। শেষ রাউন্ডের লড়াই মূলত স্নায়ুযুদ্ধ। সেটা ধরে রাখতে পারলে পাহাড়ে আই লিগ গেলেও অবাক হব না।
প্র: আপনি তো এখন ভারতের সর্বোচ্চ গোলদাতা। ভাইচুংকে টপকে গিয়েছেন। এটা তো আপনার জীবনের বড় প্রাপ্তি?
সুনীল: ভাইচুং ভুটিয়া অনেক বড় মাপের ফুটবলার। তবে আমার গোলের সংখ্যা বাড়াটা জীবনের সেরা প্রাপ্তি হতে পারে না। এশিয়ান কাপের মূল পর্বে খেলার ছাড়পত্র পেলে সেটাই হবে জীবনের সবচেয়ে বড় প্রাপ্তি। আর আমি সেই দিনের অপেক্ষায় রয়েছি। বলতে পারেন, মঙ্গলবার মায়ানমারকে হারিয়ে একটা মাইলফলক পার হলাম আমরা।